RATCH เฮ! ศาลฯยกฟ้องปมถูกกล่าวหาผิดข้อตกลงเข้าประมูลโรงไฟฟ้า
RATCH เฮ! ศาลฯยกฟ้องปมถูกกล่าวหาผิดข้อตกลงเข้าประมูลโรงไฟฟ้า
11 มิ.ย. 2563

บริษัท ราช กรุ๊ป จำกัด (มหาชน) หรือ RATCH แจ้งว่า ตามที่บริษัทถูกฟ้องร้องเป็นจำเลยในคดีแพ่งต่อศาลจังหวัดนนทบุรี โดยบริษัท เอส ที เพาเวอร์ กรุ๊ป จำกัด เป็นโจทก์ยื่นฟ้องกล่าวหาว่า บริษัทและผู้บริหารกระทำผิดข้อตกลงในการร่วมประกอบกิจการเพื่อเข้าร่วมประมูลโครงการโรงไฟฟ้า
โดยใช้สิทธิไม่สุจริตที่จะไม่ยื่นข้อเสนอประมูลโรงไฟฟ้า ซึ่งทำให้โจทก์เสียหายและขาดประโยชน์จากการไม่ได้รับคัดเลือกการประมูลนั้น เมื่อวันที่ 25 ต.ค.61 ศาลจังหวัดนนทบุรีได้มีคำพิพากษายกฟ้องของโจทก์ โดยให้เหตุผลว่า บริษัท บริษัทย่อย และผู้บริหารกระทำการโดยสุจริต และไม่ได้กระทำละเมิดต่อโจทก์
ต่อมาเมื่อวันที่ 25 เม.ย.62 โจทก์ได้ยื่นอุทธรณ์คำพิพากษาดังกล่าวต่อศาลอุทธรณ์ภาค 1 ซึ่งเมื่อวันที่ 10 มิ.ย.63 ศาลจังหวัดนนทบุรีได้อ่านคำพิพากษาของศาลอุทธรณ์ภาค 1 ซึ่งมีคำพิพากษายืนตามคำพิพากษาของศาลจังหวัดนนทบุรีที่ยกฟ้องโจทก์ ด้วยเหตุที่บริษัทไม่ได้ตกลงร่วมประกอบกิจการเพื่อเข้าร่วมประมูลโครงการโรงไฟฟ้ากับฝ่ายโจทก์ดังที่โจทก์กล่าวอ้าง และบริษัท บริษัทย่อย และผู้บริหารไม่ได้กระทำละเมิดต่อโจทก์ดังที่โจทก์กล่าวอ้าง